**FARSKÉ OZNAMY – filiálky NEMČICE / Farnosť Topoľčany**

**5. veľkonočná nedeľa**

(10. 5. – 16. 5. 2020)

▪ **Sv. omše v týždni a ich úmysly:**

*Streda*: 18.00 h. ✝ Margita Košecká (1. výročie)

*Piatok*: 18.00 h. ✝ Amália, Gustáv Žitňanský, Rafael Foti

*Nedeľa*: 9.00 h. ✝ Kňaz Pavol Pavlík a jeho otec

***pre seniorov*** 10.30 h. ✝ Mária Urminská (*pohrebná*) a manžel Jozef

▪ **Liturgický kalendár:**

*Streda*: Fatimskej Panny Márie, ľubovoľná spomienka

*Štvrtok*: Sv. Mateja, apoštola

*Sobota*: Sv. Jána Nepomuckého, kňaza a mučeníka

▪ Od pondelka 11. mája sv. omše v našej farnosti budú bývať v časoch, ako je v rozpise za bežného stavu. Čiže už budú bývať sv. omše vo farskom kostole i v pracovné dni ráno o 6.00 hod. Pričom sv. omša v piatok o 11.30 hod. bude vo farskom kostole vyhradená pre seniorov (65+) a výhradne pre seniorov pridávame nateraz v nedele sv. omše v Topoľčanoch vo farskom kostole o 15.00 hod. a na filiálke v Nemčiciach o 10.30 hod., ktoré budú obetované za zosnulých z predchádzajúcich týždňov. Na tejto sv. omši je povolená účasť asistencie seniorov i rodinných pozostalých týchto zosnulých bez obmedzenia ich veku. Prosíme všetkých pri sv. omšiach o dodržiavanie predpísaných opatrení (*rúško, dezinfekcia rúk, 2 metrové vzdialenosti pri sedení i státí – výnimkou sú manželia a členovia jednej domácnosti, ktorí môžu byť pospolu*). Sv. omše v týždni budú zväčša bývať bez organu, aby sa skrátil čas bohoslužby. Sv. omše v nedeľu (*s výnimkou sv. omše v nedeľu o 6.00 hod.*) budú aj s organom. V prípade väčšej účasti veriacich, keby nestačili vnútorné priestory kostola, prosíme o využitie priľahlých vonkajších priestorov okolo chrámu, kde budú pustené vonkajšie reproduktory. Účasť na sv. omšiach je v tomto mimoriadnom období stále pre veriacich dobrovoľná a tí, ktorí sa v nedeľu na sv. omši nezúčastnia sú dišpenzovaní.

▪ Začíname rovnako slúžiť nahlásené úmysly sv. omší, ktoré majú ľudia zapísané na jednotlivé dni. Avšak s tým, že tí, ktorí si úmysel nahlásili, musia pred sv. omšou prísť do sakristie kostola potvrdiť, že budú na sv. omši prítomní a súhlasia s odslúžením úmyslu. Pokiaľ pred sv. omšou slúženie úmyslu nepotvrdia, zapísaný úmysel sa slúžiť nebude, ale po dohovore sa odslúži inokedy.

▪ Sv. omše v nemocnici a v domovoch sociálnej starostlivosti nie sú ešte povolené a je tam i zákaz návštev.

▪ Spovedať budeme v kostole pred každou sv. omšou, poprípade i po nej (*nie však cez sv. omšu*!). Spovedať sa bude vpredu pri obetnom stole a v prípade tvorby radu cez stred kostola treba dodržiavať odstupovú 2 m vzdialenosť.

▪ Od štvrtka 14.5. je obnovená celodenná adorácia vo farskom kostole (8.30-18.30 h.).

▪ Sv. prijímanie v tomto období je z protiepidemických dôvodov nariadené podávať na ruku (*Treba dodržať dezinfekciu rúk pri vstupe do chrámu a základný spôsob je, že neobratnejšiu vystretú svoju ruku treba položiť na otvorenú dlaň obratnejšej ruky. Na ňu kňaz s úctou položí Eucharistiu a veriaci si ju sám v blízkosti rozdávateľa dá do úst. Krátko pred týmto úkonom je potrebné si stiahnuť rúško na krk*). Ak sú ľudia, ktorí by chceli sv. prijímanie len do úst, je nariadené, že musia ísť na prijímanie ako poslední, lebo ich dýchaním na ruku rozdávateľa sa ohrozuje ďalšia osoba, ktorá ide po nich. *Po stránke duchovnej*: je možné vnímať rozdávanie sv. prijímania na ruku za veľký prejav Božej milosti, ktorým nám Kristus dáva „rukolapný“ dôkaz, že je s nami a pri nás...! *A po stránke teologickej*: človeka je potrebné ponímať ako celok. Ak je teda človek uspôsobený na prijatie sv. prijímania, čiže ak je uspôsobené na prijatie Eucharistie jeho jazyk, ústa, srdce a vnútro, tak je rovnako uspôsobená i jeho ruka ako súčasť celku daného človeka. Preto rozdávanie sv. prijímania na ruku nie je neúctou voči Eucharistii, nakoľko neprotirečí evanjeliu, ani tradícií a zvyklostiam Cirkvi. Hoci na Slovensku je to v tomto čase novoutvorený spôsob rozdávania.

▪ Neodslúžené úmysly sv. omší automaticky prepíšeme na mesiace júl až september 2020. Nové omšové úmysly sa budú zapisovať až po odslúžení týchto úmyslov z predchádzajúcich týždňov. Predpokladáme, že to bude až od polovice septembra.

▪ Touto nedeľou 10.5. ukončujeme priame internetové vysielanie sv. omše. K dispozícii pre veriacich je teda od budúcej nedele 17.5. i sv. omša o 10.30 hod. Kto by potreboval televízny alebo rozhlasový prenos svätej omše, keby využil náboženské a štátne médiá, ktoré v prenosoch budú naďalej pokračovať. Ďakujeme za prenosy i techniku nášmu dvojčlennému technickému štábu Ing. V. Chrenkovi a Ing. P. Buranskému za ich obetavosť a odborné nasadenie. Rovnako vďaka spoločnosti Axalnet za garanciu a poskytnutie stabylného internetového pripojenia a Televízii Central v Nitre, že si nás vybrala a sprostredkovala naše prenosy svojim divákom. Ďakujeme i p. kaplánovi Petrovi, organistom, pani aranžérke, lektorom, asistencii a pomocníkom za prípravu bohoslužieb na prenos. A v neposlednom rade ďakujeme našim farníkom, divákom a priaznivcom, že si nás vybrali a mediálne Veľkú noc 2020 či nedeľné bohoslužby prežili spolu s nami.

▪ V uplynulých dvoch mesiacoch sme od viacerých dobrodincov dostali viaceré milodary vo viacerých nominálnych hodnotách. Či ich už poslali priamo na farský účet, vhodili do našej poštovej schránky, dali niektorému z kňazov či pani aranžérke alebo vložili do kostolných pokladničiek, poprípade určených na dobročinné účely alebo kvety. Všetkým týmto našim skvelým dobrodincom za ich priazeň a veľkodušnosť vyjarujeme vrelé vďaky a srdečné Pán Boh zaplať. Ďakujeme i členom *Maltézskeho rádu* za účinnú pomoc pri sv. omšiach pre seniorov.

▪ A z príležitosti *Dňa matiek*, všetkým matkám, babkám a starým matkám blahoželáme k ich sviatku a prajeme im zdravie, Božie požehnanie a lásku ich drahých. Súčasne im venujeme z láskyplnej vďačnosti živý koncert s názvom „**Matke a matkám**“, ktorý budeme naživo vysielať cez YouTube, Facebook, TV Central v nedeľu 10.5. od cca 11.30 hod. – po skončení prenosu omše, ktorá je vysielaná od 10.30 hod. A ďakujeme speváčkam speváckeho zoskupenia *Súzvuk* za realizáciu tohto online koncertu.